Lige så smuk efterårets mange farver i træer og buske kan være, lige så træls kan indsamlingen af de nedfaldne blade være. Men der godt nyt til alle haveejere med knap så grønne fingre. - Lad bladene ligge, lyder det i en pressemeddelelse fra Dyrenes Beskyttelse. Efterårsbladene er nemlig ren gevinst for biodiversiteten, så haveejere kan, med god samvittighed, lade nedfaldne blade og kviste ligge. - Mange haveejere bander over de nedfaldne blade, fordi det betyder arbejde med at rode dem sammen og få dem væk i sække. Men bladene skal slet ikke væk. Bladene fungerer som lune dyner og føde for insekter og andre smådyr. De skaber derfor et fantastisk spisekammer for solsorten, som er afhængig af at kunne gå og vende blade og rode efter smådyr under dem,  fortæller biolog i Dyrenes beskyttelse Michael Carlsen. Bladene fungerer som et isolerende levested for blandt andet biller, edderkopper og bænkebidere. Derfor er det et rent paradis for solsorten, når den skal finde føde i de danske haver, lyder det fra Dyrenes Beskyttelse. Derfor, hvis man som haveejer sætter pris på det regelmæssige besøg af en solsort, kan man med fordel lade bladene ligge, og give dem et bedre spisekammer.

Opsummering:
- Bevar nedfaldne blade og red biodiversiteten. Sådan lyder opfordringen fra Dyrenes Beskyttelse, for at sikre levesteder for smådyr og mad til fugle i det danske efterår.